นักท่องเที่ยว แห่ขึ้นชมทะเลหมอกและรอดูแสงแรก ปี 2565 บนยอดดอย “ภูชี้ฟ้า”
นักท่องเที่ยวจำนวนมากเดินทางขึ้นภูชี้ฟ้า เพื่อสัมผัสอากาศหนาว รอดูแสงอาทิตย์แรกและสัมผัสความงามของทะเลหมอก ในวันขึ้นปีใหม่ 1 มกราคม 2565 นักท่องเที่ยวส่วนใหญ่เดินทางมาจากต่างจังหวัดโดยรถยนต์ส่วนตัว มีทั้งมากับเพื่อนเป็นหมู่คณะและมากับครอบครัว จนเต็มบริเวณลานกลางเต็นท์ อุทยานแห่งชาติภูชี้ฟ้า ตั้งอยู่ตำบลตับเต่า อำเภอเทิง จังหวัดเชียงราย เป็นสถานที่ท่องเที่ยวที่มีชื่อเสียงของจังหวัดเชียงราย อยู่ในเขตป่าสงวนแห่งชาติ ป่าแม่อิงฝั่งขวาและป่าแม่งาว ฟ้าทอง มีพื้นที่ประมาณ 120,000 ไร่ กรมป่าไม้ได้มีคำสั่งจัดตั้งเป็นวนอุทยาน เมื่อวันที่ 6 กุมภาพันธ์ 2541 พื้นที่วนอุทยานเป็นยอดเขาสูงในเทือกเขาดอยผาหม่น ติดชายแดนไทยและสาธารณรัฐประชาธิปไตยประชาชนลาว คลอบคลุมพื้นที่ 4 อำเภอคืออำเภอเทิง อำเภอเวียงแก่น อำเภอขุนตาลและอำเภอเชียงของ จังหวัดเชียงราย ทิศเหนือ จด สาธารณรัฐประชาธิปไตยประชาชนลาว ทิศตะวันออก จด สาธารณรัฐประชาธิปไตยประชาชนลาว ทิศใต้ จด อำเภอเทิง จังหวัดเชียงราย และอำเภอภูซาง จังหวัดพะเยา ทิศตะวันตก จด อำเภอเทิง อำเภอขุนตาล และอำเภอเชียงของ จังหวัดเชียงรายภูชี้ฟ้า ตั้งอยู่บนเทือกเขาสูงทางตะวันออกของจังหวัดเชียงราย อยู่ระหว่างรอยตะเข็บชายแดนไทย–ลาว ลักษณะเป็นหน้าผาสูงเป็นแนวยาวไปตามแนวชายแดน บริเวณปลายสุดของหน้าผามีลักษณะแหลมคล้ายกับนิ้วมือชี้ยื่นออกไปในอากาศ จึงเป็นที่มาของชื่อ "ภูชี้ฟ้า" จุดที่สูงสุดของภูชี้ฟ้าอยู่สูงจากระดับน้ำทะเลปานกลาง 1,200-1,628 เมตร เบื้องล่างของหน้าผาเป็นแอ่งหุบเขา เป็นที่ตั้งของหมู่บ้านเชียงตอง แขวงไชยบุรี ประเทศลาวอุทยานแห่งชาติภูชี้ฟ้า จะเปิดให้นักท่องเที่ยวขึ้นไปสัมผัสอากาศหนาว ชมทะเลหมอกตั้งแต่เวลา 04.30 น. โดยจะมีรถบริการรับส่งตั้งแต่ที่รีสอร์ทไปจนถึงลานจอดรถอุทยานฯ นอกจากนี้นักท่องเที่ยว ยังได้ชมความงามของดอกซากุระเมืองไทย หรือดอกพญาเสือโคร่ง ที่กำลังเริ่มเบ่งบาน บริเวณหน่วยจัดการต้นน้ำหงาว-งาว สำนักบริหารพื้นที่อนุรักษ์ที่ 15 (เชียงราย) อำเภอเวียงแก่น จังหวัดเชียงราย และบานสะพรั่งเต็มดอยต้นเดือนมกราคม 2565 ตั้งแต่บริเวณทางขึ้นภูชี้ฟ้า จนถึงลานกลางเต็นท์หน่วยจัดการต้นน้ำหงาว-งาว ตำบลปอ อำเภอเวียงแก่น ส่วนจุดชมวิวบริเวณใกล้เคียงที่สวยงามไม่ต่างกัน เช่น ภูชี้ดาว ภูชี้เดือน บ้านผาตั้ง ดอยผาหม่น สามารถชมวิวฝั่งประเทศเพื่อนบ้าน สปป.ลาว ได้ด้วย